Contingut

# Funcions del LibreOffice Math

Aquesta secció conté una visió general d'algunes de les funcions i capacitats importants que ofereix el LibreOffice Math.

El LibreOffice Math proporciona molts operadors, funcions i auxiliars de format per a ajudar-vos a crear fórmules. S'enumeren a la finestra de selecció, on podeu fer clic a l'objecte que necessiteu per a inserir-lo al document. L'Ajuda conté una llista de referència exhaustiva i moltes mostres.

## Creació d'una fórmula

Igual que amb els diagrames i les imatges, les fórmules es creen com a objectes dins d'un document. La inserció d'una fórmula dins d'un document inicia automàticament el LibreOffice Math. Podeu crear, editar i formatar la fórmula mitjançant una gran varietat de funcions i de símbols predefinits.

## Introducció d'una fórmula directament

Si coneixeu el llenguatge del LibreOffice Math també podeu escriure la fórmula directament al document. Per exemple, escriviu aquesta fórmula en un document de text: "a sup 2 + b sup 2 = c sup 2". Seleccioneu aquest text i trieu Insereix ▸ Objecte ▸ Fórmula. El text es convertirà en una fórmula formatada.

Les fórmules no es poden calcular al LibreOffice Math perquè és un editor de fórmules (per escriure i mostrar fórmules) i no pas un programa de càlcul. Utilitzeu els fulls de càlcul per calcular fórmules o, si voleu fer càlculs senzills, empreu la funció de càlcul del document de text.

## Creació d'una fórmula a la finestra d'ordres

Utilitzeu la finestra d'instruccions del LibreOffice Math per introduir i editar fórmules. Mentre introduïu instruccions a la pantalla d'ordres, podeu visualitzar els resultats al document. Per tenir una visió general mentre creeu fórmules llargues i complicades, feu servir el cursor de fórmules de la barra d'eines. Quan s'activa aquesta funció, la posició del cursor a la finestra d'ordres també es mostra a la finestra de text.

## Símbols individuals

Podeu crear símbols i importar caràcters d'altres tipus de lletra. Podeu afegir símbols nous al catàleg bàsic de símbols del LibreOffice Math o crear els vostres catàlegs especials. També hi ha disponibles molts caràcters especials.

## Fórmules en context

Per a facilitar el treball amb fórmules, utilitzeu els menús contextuals, que s'obren amb el botó dret del ratolí. Això és especialment útil a la finestra Ordres. Aquest menú contextual conté totes les ordres que hi ha a Elements, així com operadors (entre altres), que es poden inserir a la fórmula amb un clic del ratolí sense haver-los de teclejar a la finestra Ordres.